Id-dnubiet ta' Ġerusalemm U ġietni l-kelma tal-Mulej, u qalli: "Int, o bniedem, trid tagħmel ħaqq, trid tagħmel ħaqq minn belt id-dmija. Mela għarrafha bil-qżiżijiet kollha tagħha. Għidilhom: 'Dan jgħid Sidi l-Mulej: Ħażin għaliha l-belt li f'nofsha xxerred id-demm, għax tasal sigħetha! Taħdem allat għaliha biex tiċċappas! Tad-demm li int xerridt, int ħatja, u b'allatek, li int ħdimt, ittabbajt, u qarribt jiemek, u waslu fi tmiemhom sninek. Għalhekk nagħmel minnek għajb fost il-ġnus u żebliħ għall-pajjiżi kollha. Tal-qrib u tal-bogħod jiddieħku bik, belt it-taħwid u isem ħażin. Ara, il-prinċpijiet ta' Iżrael, sa l-inqas wieħed fik, jagħmel l-almu tiegħu biex ixerred id-demm. Fik lill-omm u l-missier iżebilħuhom; fik lill-barrani jqarrqu bih; fik lill-iltim u l-armla jgħakksuhom. Kasbartu l-ħwejjeġ qaddisa tiegħi, u pprofanajtu Sibtijieti. Hemm fik nies li jikkalunjaw biex jiġri d-demm; nies li jmorru jieklu fuq l-għoljiet, nies li jagħmlu għemil faħxi fik. Fik jikxfu l-għera tal-missier, u jivvjolaw il-mara mxahhra fl-inġiesa tagħha. Wieħed jagħmel ħwejjeġ koroh ma' mart għajru, ieħor itabba' 'l mart ibnu b'għemil faħxi, u ieħor jivvjola 'l oħtu, bint missieru. Fik jieħdu r-rigali biex ixerrdu d-demm. Int ħadt l-imgħax u ż-żejjed, u qlajt minn fuq għajrek bl-ingann, u lili nsejtni, oraklu ta' Sidi l-Mulej." "Arani! Inċapċap idejja għall-qligħ bl-ingann li għamilt u għad-demm li hemm fik. Se żżomm sħiħ qalbek u se jkunu jifilħu idejk meta nagħmel miegħek il-kontijiet? Jiena, il-Mulej, tkellimt, u hekk nagħmel. Inkeċċik għal qalb il-ġnus, u nxerrdek mal-pajjiżi, u nneħħilek il-ħmieġ kollu. Nerġa' nagħmlek tiegħi quddiem għajnejn il-ġnus, u tkun taf li jien il-Mulej." Il-kastig wasal U ġietni l-kelma tal-Mulej, u qalli: "O bniedem, dar Iżrael saret kollha karfa: ram, stann, ħadid, u ċomb ġo forġa, karfa tal-fidda saru. Għalhekk dan jgħid Sidi l-Mulej: 'Talli lkoll saru karfa, arani, se niġborhom f'Ġerusalemm; u bħalma jiġbru l-fidda, ir-ram, il-ħadid, iċ-ċomb u l-istann fil-forġa, jonfħu fuqhom in-nar u jdewbu kollox, hekk niġborkom fil-qilla u s-saħna tiegħi; nixħetkom hemm u ndewwibkom. Niġborkom u nonfoħ fuqkom in-nar tas-saħna tiegħi u ndewwibkom f'Ġerusalemm. Bħalma jdewbu l-fidda fil-forġa, hekk indewwibkom f'nofsha u tkunu tafu li jien, il-Mulej, żfugajt għadbi fuqkom.' " Il-kundanna tal-poplu u l-kapijiet U ġietni l-kelma tal-Mulej u qalli: "O bniedem, għidilha: 'Int art li x-xita ma ħaslithiex u lanqas ixxarrbet f'jum it-tempesta. Fiha prinċpijietha, bħal iljun jgħajjat u jaħtaf il-priża, jibilgħu n-nies u jaħtfu l-priża, jibilgħu n-nies u jaħtfu l-ġid u l-għana, u ġo fiha jkattru r-romol. "Il-qassisin tagħha kisru l-liġi tiegħi, u pprofanaw il-ħwejjeġ qaddisa tiegħi; bejn qaddis u profan m'għażlux, u m'għallmux in-nies jagħżlu bejn dak li hu mniġġes u dak li hu nadif; għalqu għajnejhom għal Sibtijieti, u kont imkasbar f'nofshom. "Il-kapijiet f'nofsha bħal ilpup jaħtfu l-priża, ixerrdu d-demm, jeqirdu n-nies, biex jagħmlu l-qligħ diżonest. "Il-profeti tagħha jkaħħluhom bil-ħamrija; jaraw ix-xejn, u jħabbrulhom il-gideb u jgħidulhom: 'Dan jgħid Sidi l-Mulej', meta l-Mulej ma jkun tkellem xejn. Il-poplu tal-pajjiż ħaqruh u serquh, l-imsejken u l-fqir għakksuhom, u l-barrani ħaqruh bla raġun ta' xejn. "Fittixt f'nofshom bniedem, kapaċi jsewwi l-ħajt u joqgħod fis-selħa quddiemi u jiddefendi l-pajjiż, ħalli jien ma nagħmlux ħerba. Imma ma sibtx. Jien niżfoga fuqhom id-dagħdigħa tiegħi; bin-nar tas-saħna tiegħi nġibhom fix-xejn; nixħet fuq rashom il-piż ta' mġibthom, oraklu ta' Sidi l-Mulej!"